Príloha č. 1:
Štatút Rady vlády Slovenskej republiky pre bezpečnosť cestnej premávky

Štatút Rady vlády Slovenskej republiky pre bezpečnosť cestnej premávky (ďalej len „Rada“) zriadenej na základe uznesenia vlády SR č. 1162 z 1. decembra 2004 vymedzuje hlavné úlohy, zloženie a zásady činnosti Rady vlády.

Článok l
Základné ustanovenia

Rada je trvalým poradným, koordinačným a iniciatívnym orgánom vlády Slovenskej republiky pre zabezpečovanie komplexnej starostlivosti o zvyšovanie bezpečnosti cestnej premávky v Slovenskej republike.

Článok 2
Pôsobnosť Rady

Rada v súlade so zákonmi a všeobecne záväznými právnymi predpismi podáva návrhy, koordinuje a usmerňuje činnosť zameranú na zvyšovanie bezpečnosti cestnej premávky        s cieľom predchádzať dopravnej nehodovosti a minimalizovať negatívne celospoločenské následky dopravných nehôd, najmä na životoch a zdraví všetkých účastníkov cestnej premávky. Rada vychádza vo svojej činnosti z uznesení vlády Slovenskej republiky, ktorými sa stanovujú zásady a úlohy spojené s úsilím o znižovanie dopravnej nehodovosti.

Článok 3
Hlavné úlohy Rady

Rada plní najmä tieto úlohy:

a)	informuje vládu o stave bezpečnosti cestnej premávky, posudzuje a predkladá
vláde Slovenskej republiky návrhy zásadných opatrení v oblasti starostlivosti                             o bezpečnosť cestnej premávky, rozpracováva a hodnotí ich účinnosť a v prípade
potreby navrhuje opatrenia na ich zabezpečenie a odstránenie zistených
nedostatkov, 
b)	koordinuje činnosť ústredných a miestnych orgánov štátnej  správy, samosprávnych krajov, obcí a ostatných inštitúcií pri zabezpečovaní komplexnej starostlivosti                 o bezpečnosť cestnej premávky, pripravuje a zabezpečuje realizáciu prijatých opatrení                                      a vyhodnocuje ich účinnosť,
c)	prerokováva a zaujíma stanoviská k zásadným opatreniam vo vzťahu                                             k bezpečnosti cestnej premávky, najmä k návrhom príslušných právnych noriem                          a predpisov,
d)	vyjadruje sa k zámerom rozvoja vedy a techniky v oblasti bezpečnosti cestnej
premávky, predkladá príslušné návrhy a podnety na výskumné aktivity                                          a spolupôsobí pri ich realizácii,

e)	koordinuje preventívno-výchovnú a osvetovú činnosť zameranú na všetky kategórie a vekové skupiny účastníkov cestnej premávky, spolupracuje s médiami a ostatnými subjektami, s cieľom zabezpečiť účinný dopravno-výchovný vplyv na ľudského činiteľa v premávke, 
f)	vydáva informácie o svojej činnosti a o aktuálnych otázkach bezpečnosti cestnej premávky,
g)	postupuje podľa odporúčaní Európskej komisie 2004/345/ES o uplatňovaní opatrení v oblasti bezpečnosti cestnej dopravy, 
h)	udržiava kontakty a spolupracuje so zahraničnými inštitúciami a organizáciami, ktoré sa zaoberajú bezpečnosťou cestnej premávky na vládnej a mimovládnej úrovni, najmä s Európskou komisiou a Radou Európy, Medzinárodnou organizáciou cestnej prevencie La Prévention Routiére Internationale (PRI), Európskou konferenciou ministrov dopravy (CEMT), Medzinárodnou úniou cestnej dopravy (IRU) a Európskou hospodárskou komisiou Organizácie Spojených národov (EHK/OSN).

Článok 4
Zloženie Rady

1.	Rada je zložená  z 11 členov s hlasom rozhodujúcim (t. j. predseda, podpredseda a ďalších 9 členov), tajomníka Rady s hlasom poradným a 7 vedúcich odborných skupín pri Rade s hlasom poradným. Zasadnutia Rady sa zúčastňujú aj zástupcovia ďalších subjektov na základe pozvania podľa čl. 7 bodu 2. Podrobné zloženie Rady je uvedené v prílohe č. 1 k štatútu.
2.	Predsedom Rady je minister dopravy, pôšt a telekomunikácií SR.  Podpredsedom Rady je štátny tajomník Ministerstva vnútra SR.  
3.	Podpredsedu Rady, členov  Rady s hlasom rozhodujúcim  a  tajomníka  Rady s hlasom poradným vymenúva a odvoláva predseda Rady na návrh príslušných orgánov, ktoré  títo členovia Rady zastupujú.
4.	Vedúcich odborných skupín pri Rade s hlasom poradným vymenúva a odvoláva predseda Rady na návrh členov s hlasom rozhodujúcim.
5.	Členov odborných skupín pri Rade vymenúva a odvoláva predseda Rady na návrh vedúcich odborných skupín. 
6.	Náklady spojené s členstvom v Rade a v odborných skupinách pri Rade a účastí na zasadnutí Rady hradí zamestnávateľ člena Rady, odbornej skupiny pri Rade.

Článok 5
Práva a povinnosti členov Rady

1.	Členovia Rady majú právo

a)	uplatňovať pri rokovaniach Rady otázky, pripomienky, námety a podnety k prejednávaným materiálom, 
b)	vyžadovať od ostatných členov Rady informácie a vysvetlenia potrebné na posúdenie materiálov predkladaných na rokovanie Rady a pre ich vlastnú
prácu v Rade.

2.	Členovia Rady sú povinní

a)	aktívne napomáhať k zvyšovaniu bezpečnosti cestnej premávky, iniciatívne
predkladať návrhy a námety na riešenie tejto problematiky,
b)	predkladať Rade vlády SR pre BCP na prerokovanie zásadné materiály orgánov                a organizácií ktoré zastupujú, pokiaľ sa priamo alebo svojimi dôsledkami dotýkajú bezpečnosti cestnej premávky,
c)	osobne sa zúčastňovať na rokovaní Rady, naliehavé problémy bezpečnosti cestnej premávky riešiť priamym rokovaním s predsedom alebo podpredsedom Rady, prípadne tajomníkom sekretariátu Rady.

Článok 6
Zabezpečenie činnosti Rady

1.	Výkonným orgánom Rady je sekretariát zriadený pri Ministerstve dopravy, pôšt a telekomunikácií Slovenskej republiky.
2.	Sekretariát Rady zabezpečuje administratívne, organizačné, kontrolné a výkonné práce súvisiace s hlavnými úlohami Rady. Činnosť sekretariátu riadi vedúci sekretariátu Rady.
3.	Náklady spojené s činnosťou Rady a jej výkonného orgánu sú hradené zo
štátneho rozpočtu. 
4.	Na propagáciu bezpečnosti cestnej premávky nad rámec nárokov kladených na štátny rozpočet je možné použiť aj príspevky poisťovní a ostatných mimovládnych organizácií.

Článok 7
Zasadnutia Rady

1.	Predseda Rady riadi jej činnosť a vedie rokovanie. Počas neprítomnosti  predsedu Rady tieto činnosti vykonáva podpredseda Rady. 
2.	Členov Rady, vedúcich odborných skupín pri Rade a zástupcov ďalších subjektov pozýva na zasadnutia tajomník Rady na návrh predsedu.

Článok 8
Metódy a formy práce Rady

1.	Rada svojou činnosťou nezasahuje do pôsobnosti ústredných a miestnych orgánov štátnej správy, samosprávnych krajov a obcí, ani do činnosti ďalších   inštitúcií   a  organizácií, ale usmerňuje ich činnosť v záujme dosiahnutia cieľov dopravno-bezpečnostnej politiky štátu. 
2.	Rada spolupracuje s ústrednými a miestnymi orgánmi štátnej správy, samosprávnymi krajmi, obcami a ostatnými inštitúciami a organizáciami pri príprave zásadných opatrení dotýkajúcich sa bezpečnosti cestnej premávky. Tieto orgány, inštitúcie a organizácie jej na požiadanie poskytujú potrebné údaje, podklady a informácie. 
3.	Rada predkladá ústredným a miestnym orgánom štátnej správy,  samosprávnym krajom, obciam a ostatným inštitúciám a organizáciám prijaté opatrenia a odporúčania na zvyšovanie bezpečnosti a plynulosti cestnej premávky a prostredníctvom svojich zástupcov zastúpených v Rade vyhodnocuje ich plnenie. 
4.	Spôsob rokovania Rady upravuje rokovací poriadok, ktorý schvaľuje vláda Slovenskej republiky.
5.	Rada spolupracuje s príslušnými orgánmi členských štátov Európskej únie v oblasti výmeny a oznamovania údajov o priestupkoch spáchaných na území SR vodičmi vozidiel evidovaných v inom členskom štáte.
6.	Rada predpísaným spôsobom oznamuje každé dva roky Európskej komisii informácie podľa odporúčaní komisie 2004/345/ES o uplatňovaní opatrení v oblasti bezpečnosti cestnej dopravy. 

Článok 9
Záverečné ustanovenie

Tento štatút nadobúda účinnosť dňom jeho schválenia vládou SR.

Príloha č. 1 k štatútu:
Zloženie Rady vlády Slovenskej republiky pre bezpečnosť cestnej premávky

1.	Členovia Rady (hlas rozhodujúci)
Predseda	minister dopravy, pôšt a telekomunikácií SR	
Podpredseda	štátny tajomník MV SR	
Členovia	štátny tajomník MF SR	
	štátny tajomník MO SR	
	štátny tajomník MS SR	
	štátny tajomník MŠ SR	
	štátny tajomník MZ SR	
	štátny tajomník MŽP SR	
	štátny tajomník MVRR SR	
	prezident Policajného zboru
generálny riaditeľ SCD, MDPT SR
	
2.	Tajomník Rady (hlas poradný)
Tajomník	vedúci sekretariátu Rady 	

3.	Vedúci odborných skupín pri Rade (hlas poradný)
Skupina pre:		
bezpečnosť cestných vozidiel	vedúci - zástupca SCD MDPT SR	
bezpečnosť pozemných komunikácií	vedúci - zástupca SCI MDPT SR	
dopravnú výchovu a osvetu	vedúci - zástupca MŠ SR	
zdravotnú výchovu a dopravnú psychológiu	vedúci - zástupca MZ SR	
dopravno-bezpečnostnú legislatívu	vedúci - zástupca MS SR	
analýzu príčin dopravných nehôd a dohľadu nad bezpečnosťou a plynulosťou cestnej premávky	vedúci - zástupca Prezídia PZ	
propagáciu v médiách	vedúci – zástupca OK MDPT SR.
	
Odborné skupiny pri Rade budú doplnené o ďalších zástupcov z Prezídia Policajného zboru, Vojenskej polície Generálneho štábu OS SR, Slovenskej správy ciest, Diaľničnej spoločnosti a ďalších expertov z vysokých škôl, výskumných ústavov a skúšobní, pričom tieto budú spravidla 3 – 4-členné.

4.	Prizývaní na zasadnutia:
-	predseda ZMOS
-	prednostovia krajských úradov
-	predsedovia samosprávnych krajov
-	prednostovia krajských úradov pre cestnú dopravu a pozemné komunikácie
a
-	zástupcovia poisťovní
-	zástupcovia  autoškôl (asociácie, združenia, cechy)
-	zástupcovia Ústavu súdneho inžinierstva v Žiline
-	zástupcovia odborov
-	zástupcovia dopravcov
-	zástupcovia správcov pozemných komunikácií
-	zástupcovia združenia automobilového priemyslu SR
-	zástupcovia automotoklubov 
-	zástupcovia základných zložiek integrovaného záchranného systému a pod.

Príloha č. 2:
Rokovací poriadok Rady vlády Slovenskej republiky pre bezpečnosť cestnej premávky

Rada vlády Slovenskej republiky pre bezpečnosť cestnej premávky (ďalej len „Rada“) v súlade so svojím štatútom, schváleným uznesením vlády Slovenskej republiky č. 1162 z 1. decembra 2004 schvaľuje a vydáva tento rokovací poriadok.

Článok l
Rokovania Rady

1.	Rokovania Rady sa uskutočňujú podľa vopred schváleného plánu 2x ročne a ďalej podľa potreby po zvážení predsedu Rady alebo podľa požiadaviek aspoň jednej tretiny členov Rady.
2.	Rokovanie Rady zvoláva podľa bodu 1 tajomník Rady.
3.	Rokovanie Rady vedie predseda, v prípade jeho neprítomnosti podpredseda.
4.	Člen Rady sa zúčastňuje rokovania osobne. V odôvodnených prípadoch neúčasti na jej zasadnutí môže písomne poveriť zastupovaním zástupcu. Písomné poverenie musí byť zaslané predsedovi Rady.
5.	Rada je spôsobilá rokovania a uznášať sa v prípade prítomnosti aspoň 7 členov. V prípade, že sa na rokovaní zúčastní namiesto člena Rady zástupca poverený zastupovaním, tento má na zasadnutí Rady právo vyjadrovať sa k prejednávanej problematike a má hlas poradný.
6.	Rokovania Rady sa zúčastňujú vedúci odborných skupín osobne a majú právo sa vyjadrovať k prejednávanej problematike. 
7.	Na rokovania Rady môžu  byť podľa potreby pozvaní špecialisti, ak je
potrebné odborné posúdenie a vyjadrenie sa k prejednávanej problematike. 
8.	Rada uznesením vydá  odporúčanie,  ktoré je prijaté, ak pre neho hlasovala  nadpolovičná väčšina prítomných členov Rady. Pred hlasovaním členov Rady má predseda Rady právo vyzvať zástupcov členov Rady, vedúcich odborných skupín a tajomníka Rady na poradné hlasovanie k prejednávanej problematike.
9.	Uznesenie zasiela tajomník Rady všetkým členom Rady do desiatich dní po  rokovaní. Tajomník  kontroluje plnenie uznesení a v  prípade  potreby informuje členov Rady o stave vecí.
10.	Z rokovania Rady vypracuje tajomník zápis, ktorý schváli predseda Rady alebo podpredseda Rady; ak viedol rokovanie. Zápis z rokovania sa ukladá na sekretariáte Rady a zasiela všetkým členom Rady a vedúcim odborných skupín.

Článok 2
Predkladanie podkladov a materiálov na rokovanie

1.	Program rokovania schvaľuje Rada na základe návrhu sekretariátu Rady, spracovaného         v súlade s plánom práce.
2.	Písomné správy a podklady  na rokovanie sa predkladajú  tajomníkovi Rady                           v  dohodnutom  počte  výtlačkov  najneskôr  do 15 dní pred  termínom rokovania. Materiály na rokovanie Rady dostanú  členovia  Rady a vedúci odborných skupín najneskôr  týždeň pred rokovaním.
3.	Predkladajúci vopred prejedná materiál s orgánmi a inštitúciami, ktorých sa obsah      materiálu dotýka a v nich uvedie ich stanovisko.
4.	Predmetom rokovania Rady môžu byť aj ústne informácie a návrhy, ak ich Rada zaradí do programu svojho zasadnutia.

Článok 3

Tento Rokovací poriadok nadobúda účinnosť dňom jeho schválenia vládou SR.

Príloha č. 3:
Prehľad finančných prostriedkov určených na činnosť v oblasti bezpečnosti cestnej premávky

Krajina	Poradný orgán vlády	Zdroje finančného príspevku
na činnosť	Finančný príspevok na činnosť	Finančný príspevok na činnosť celkom 	Prostriedky z rozpočtu vynaložené na účel:	Vynaložené finančné prostriedky	Vynaložené finančné prostriedky celkom	
Česká republika
r. 2002	Koordinačná rada ministra dopravy pre bezpečnosť premávky na pozemných komunikáciách	Štátne prostriedky      Ministerstva dopravy ČR	25.000.000 Kč	25.000.000 Kč	Organizácia dopravnej výchovy na celom území.	14.840.000 Kč	25.000.000 Kč	
					Vysielanie v televíziách a kampane	4.755.000 Kč		
					Učebné a informačné materiály, výskumy verejnej mienky, výstavy a propagačné predmety	5.405.000 Kč		
Maďarská republika
r. 2004	Úrad pre dopravný dozor	Úrad pre dopravný dozor	4.400.000 EUR	4.400.000 EUR	Propagácia a informácie	1.100.000 EUR	4.400.000 EUR	
					Výskum	1.100.000 EUR		
					Rozvoj testovania vozidiel na ceste	1.100.000 EUR		
					Dopravné školy pre deti	1.100.000 EUR		
Spolková republika Nemecko
r. 2002	Nemecká rada pre bezpečnosť dopravy	Členské príspevky	713.000 EUR	11.380.000 EUR	Pracovný program vrátane nákladov na riadenie	10.585.000 EUR	11.380.000 EUR	
		Finančný príspevok Hlavného zväzu pre živnostenské spoločenstvá	5.624.000 EUR					
		Finančné príspevky iných členov rady pre BCP	600.000 EUR		Príspevky iným subjektom	45.000 EUR		
		Finančný príspevok Spolkového ministerstva dopravy, výstavby a bývania	3.941.000 EUR					
		Iné príjmy	502.000 EUR		Správna réžia	750.000 EUR